钦定古今图书集成/明伦汇编/氏族典/第232卷 > 杨士聪
## 钦定古今图书集成/明伦汇编/氏族典/第232卷 > 杨士聪

按《济宁州志》：“士聪，字朝彻，中辛未进士，选庶吉士，解
馆，授检讨。持节册封赵王。王以病请无拜，士聪正色
裁之，王瞿然，拜如仪。丁丑，分校礼闱。次年四月，皇太
子出阁讲学，士聪为校书官，寻为经筵讲官。壬午，召
见，擢右春坊中允。癸未，升左谕德，补曰讲官，管诰敕，
修《大明会典》，删纂宋六子书。甲申，赍手敕谕左镇入”
援。未及行，寇陷京师。士聪投爱女井中，趣妻孔氏、妾
阳氏、祝氏缢，已则仰药自杀。为防守者觉，水灌之，大
呼复活，抑郁岁馀而终。